作者:牛嶠
標題:雜曲歌辭：楊柳枝
內容:解凍風來末上青，解垂羅袖拜卿卿。無端嫋娜臨官路，舞送行人過一生。吳王宮裡色偏深，一簇纖條萬縷金。不憤錢塘蘇小小，引郎枝下結同心。橋北橋南千萬條，恨伊張緒不相饒。金羈白馬臨風望，認得羊家靜婉腰。狂雪隨風撲馬飛，惹煙無力被風欹。莫交移入靈和殿，宮女三千又妒伊。嫋翠籠煙拂暖波，舞裙新染曲塵羅。章華臺畔隋堤上，倚得春風爾許多。